১৯৮৮ সালের এপ্রিলে ইসলামকে রাষ্ট্রধর্ম করার প্রস্তাব নিয়ে আলোচনা বিতর্ক হয়েছিল। নারী সংগঠন আন্দোলন করে প্রতিবাদ করে। তাদের স্লোগান ছিল 'যার ধর্ম তার কাছে, রাষ্ট্রের কী বলার আছে'। অবশ্য নানা প্রতিবাদ সত্ত্বেও সংবিধানের অষ্টম সংশোধনী বাতিল হয়নি এবং একই সঙ্গে বলা যায়, শান্তিপূর্ণভাবে ধর্ম পালনও অন্য ধর্মাবলম্বীরা করতে পারছে না। ধর্মীয় উৎসব এলেই তারা নানা ধরনের ভয় এবং আতঙ্কে দিন কাটায়। হামলার আশঙ্কা করে এবং হামলা যে হয় না তাও অস্বীকার করার উপায় নেই। বিশেষ করে এই আতঙ্ক হিন্দু সম্প্রদায়কে বেশি আতঙ্কিত করে। কারণ দুর্গাপূজার সময় প্রতিমা ভাঙার ঘটনা তাদের একটি নির্মম অভিজ্ঞতার সঞ্চয়। রাষ্ট্রের যে কোনো ধর্মীয় সম্প্রদায়ের জীবনে এই সঞ্চয় বেশি হওয়া রাষ্ট্র ব্যবস্থার ব্যর্থতা। তাকে কাটিয়ে ওঠার জন্য প্রয়োজন জাতির সম্মিলিত প্রয়াস। শুধু আইন-শৃঙ্খলা রক্ষাকারী বাহিনী দিয়ে একে মোকাবেলা করলে সমাজ এই ব্যর্থতা বিভিন্ন সময়ে মানবসভ্যতার ধারাবাহিকতায় কলঙ্কজনক অধ্যায়ের সূচনা করে। সময়ের সাদা হাত সে কলঙ্ককে মুছে ফেলতে পারে না।